 د طالبانو وژل شوي مشر ملا اختر منصور په کراچۍ کې جايدادونه او کاروبار لرلو
د پاکستان په بلوچستان صوبه کې په امریکايي ډرون بريد کې وژل شوي د افغان طالبانو مشر ملا اختر منصور په کراچۍ کې جايدادونه، بېنک اکاؤنټونه او کاروبار لرلو.
کراچۍ — د پاکستان د مرکزي تحقيقاتي ادارې (اېف ايي ای) د اسنادو ترمخه ملا اختر منصور د ګل محمد او محمد ولي په نوم جعلي د پېژندګلو يا شناختي کارډونه جوړ کړي وو. ملا اختر منصور د کال ۲۰۱۶م د مې په مياشت کې د بلوچستان صوبې په دالبندين سيمه کې د امریکا په بې پايلټه ډرون بريد کې وژل شوی ؤ. د هغه د وژنې د ځای څخه د پاکستان جوړ يو شناختي کارډ ترلاسه شوی او د يادې پېښې وروسته داسې ويل شوي ؤ چې د بلوچستان او کراچۍ څو چارواکي د ملا اختر منصور د شناختي کارډ جوړولو په تور نيول شوي وو. د منصور د وژنې وروسته په کراچۍ کې د هغه د يو کور خبر هم مخې ته راغلی ؤ. اېف ايي ای د ملا اختر منصور په اړوند په تازه اسنادو کې ويلي هغه د کراچۍ په ګلشن معمار سيمه کې دوه پلاټونه او د ښار په نورو برخو کې څلور نور کورونه لري چې قيمت يې کروړونه روپۍ دی په قبضه کې اخيستل شوي دي. يادې ادارې ويلي د منصور د جايداد او بېنکونو حساب کتاب به عمار د محمد ياسر زوي کولو. ملا اختر منصور د ملګرو ملتونو امنيتي شورا د قرارداد لاندې ترهګر ګرځول شوی ؤ او هر ډول کاروباري او د بېنکونو هلې ځلې پرې بندې وې. د پاکستان تحقيقاتي ادارې د ملا اختر منصور، ګل محمد، محمد ولي او عمار پرضد مقدمه درج کړې او ویلي يې دي د شناختي کارډونو جوړؤنکې ادارې نادرا چارواکي چې په دغه کار کې ککړ دي هم مالوم کړي. د ملا محمد عمر د مړينې وروسته ملا اختر منصور د طالبانو مشر جوړ شوی ؤ، هغه د طالبانو په وخت کې د سول اېوي اېشن وزیر ؤ. د طالبانو د مشر ملا عمر د مړینې خبر د کال ۲۰۱۵م د جولايۍ په مياشت کې مخې ته راغلی او افغان دولت ويلي ؤ ملا عمر په پاکستان کې مړ دی. د ارګ څخه په جاري شوي بيان کې ويل شوي ؤ "د افغانستان اسلامي دولت د بااعتماده معلوماتو په بنیاد، د دې خبرې تصدیق کوي چې د طالبانو مشر د کال ٢٠١٣ د اپریل په میاشت کې پاکستان کې مړ شوی دی". د ياد بیان نه وړاندې د هېواد استخباراتي ادارې ویلي ؤ مُلاعمر دوه کاله وړاندې د پاکستان کراچۍ ښار په یو هسپتال کې د ناروغۍ له امله مړ شوی دی . خو طالبانو ويلي ؤ هغه د ۲۰۰۱ کال نه وروسته د افغانستان نه بهر سفر نه دی کړی. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.